
Szárnyprofil inverz tervezése összenyomhatónak feltételezett áramlásban

Kutatásom célja egy olyan inverz szárnyprofil tervező módszer kifejlesztése, mely összenyomható közegben is nagy átesés-biztonságú profilokat eredményez tetszőleges felhajtó- és ellenálláserő igény mellett. A szárnyprofil egyértelmű merev- és forgószárnyas alkalmazásán túl a légcsavar és a hajtómű-lapátozás meghatározó komponense, továbbá a repülőgép-ipari alkalmazásai mellett a közlekedés minden területén jelen van. Jelen munka alapjául szolgálhat a BME Formula Racing Team versenyautóira tervezett leszorító elemek fejlesztésének azáltal, hogy adott áramlás esetén elérhető legnagyobb leszorító erőt képes biztosítani a leváláshoz közel, ám attól biztonságos távolságban. A célkitűzésben meghatározott feltételeket kielégítő optimális nyomáseloszlást egy, többek között Stratford, illetve Sasman-Cresci kutatási eredményeire támaszkodó MATLAB program segítségével határoztam meg. Az inverz tervezési folyamatra a tanszéki fejlesztésű DASFLOW szoftvert használtam. Az eredmények további felhasználását tekintve, a módszer alkalmas lehet olyan légi járművek fejlesztésére is, melyek folyamatos, kontrollált profil-adaptációs képességük révén gyorsabbak, manőverezhetőbbek, alacsonyabb fogyasztásúak és környezettudatosabbak mai elődjeiknél.

